Þetta segir Sigurður G. Guðjónsson , lögmaður og eigandi Dalsdals ehf. sem er eigandi Frjálsrar fjölmiðlunar . „ DV er þriðji stærsti miðillinn á netinu . Það er mjög eftirsóknarvert fyrir félag sem hefur ekki náð árangri þar , “ segir Sigurður og bætir við að upphæð samningsins við Torg sé trúnaðarmál . Hann nefnir að ástandið í frjálsri fjölmiðlun á Ísland sé einnig erfitt . „ Hér er verið að berjast við ríkið , samfélagsmiðla og allt of lágt auglýsingaverð og allt of mikinn kostnað . Þetta er mjög erfitt ástand . Ég er búinn að koma að fjölmiðlum síðan 1989 og ég hef aldrei upplifað jafn erfiða stöðu . “ Torg keypti útgáfuréttinn að DV og dv.is , ásamt gagnasafni . Spurður hvort eitthvað standi eftir í Frjálsri fjölmiðlun segir Sigurður að félagið sjálft standi eftir og í raun ekki mikið meira . Allar rekstrareiningarnar hafi verið seldar sem standa að baki miðlunum , ásamt búnaði sem tengist þeim . Frjáls fjölmiðlun var rekin með tæplega 240 milljóna króna tapi á síðasta ári . Spurður út í stöðu félagsins í tengslum við kaup Torgs segir Sigurður það ekki vera með neinar lausar skuldir , heldur einungis langtímafjármögnun . „ Það þarf þá bara að semja við þá sem hafa lánað félaginu peninga . Þarna hafa aldrei verið vanskil á launum , opinberum gjöldum , lífeyrissjóðsiðgjöldum eða einu eða neinu , “ greinir hann frá .